**Festival znanosti**

**Radionica „Vrijeme i glazba“**

Osijek, 25. travnja 2017. god.

**Radionicu osmislila i organizirala:** doc. dr. sc. Jasna Šulentić Begić

**Radionicu realizirali:** Ivana Pušić,studentica 4. godine Glazbene pedagogije i učenici 8.-ih

razreda OŠ Frana Krste Frankopana u Osijeku

**Mjesto:** OŠ Frana Krste Frankopana u Osijeku

**Razredni odjel:** 8. b (nastavnica Glazbene kulture: mag. Andreja Jandrok-Škugor)

**Vrijeme:** utorak, 25. travnja 2017. god., 12.20 - 13.05

**TIJEK RADIONICE**

**UVODNI DIO**

* Odsvirati melodiju *Can-cana* – koja je učenicima već poznata od ranije, tj. učenici je trebaju pokušati zapamtiti.

**GLAVNI DIO**

***Tempo***

* Podsjetiti se prije slušanja da tempom označavamo u glazbi brzinu izvođenja (tal. *tempo -* vrijeme).
* Slušati skladbu *Kornjača* iz suite *Karneval životinja* C. Saint-Saënsa i skladbu *Can-can* iz operete *Orfej u podzemlju* J. Offenbacha.
	+ Učenici će uočiti različiti tempo u skladbama (polagani/brzi) i usporediti ugođaj skladba (sjetan, ozbiljan/veseo, šaljiv).
	+ Nakon slušanja slijedi razgovor o uočenim. Zaključiti da se promjenom tempa iste melodije ujedno mijenja i ugođaj.
	+ Reći nazive skladbi i skladatelja, učenici ponavljaju.
* Ponoviti talijanske oznake za tempo koje su učenicima poznate od ranije:
	+ *largo, lento, adagio*, *andante, moderato, allegro, presto, accelerando*, *ritardando* te značenje na hrvatskom.
	+ Zaključiti da oznake za tempo potječu iz talijanskog jezika.
* Naučiti da su polazište za određivanje tempa otkucaji ljudskog srca u jednoj minuti;
	+ umjerenim se tempom smatra 70 do 80 otkucaja u minuti;
	+ iznad toga je brzi, a ispod polagani tempo.
	+ Brzim tempom skladatelji najčešće izražava veliko uzbuđenje, jer za uzbuđenosti i ljudsko srce brže kuca. Nasuprot tome sporiji tempo bit će primjereniji svečanom, osjećajnom ili smirenom raspoloženju.
* Spomenuti i pokazati metronom kao spravu kojom se služe glazbenici za određivanje tempa.



 *Metronom*

* + Reći nešto o metronomu. Sredinom 19. stoljeća izmišljen je [metronom](https://hr.wikipedia.org/wiki/Metronom) koji je skladateljima dao precizniji način za označavanje tempa.
	+ Skladatelji tako mogu odrediti koja je vrsta [note](https://hr.wikipedia.org/wiki/Nota) doba, tj. osnovna mjerna jedinica tempa, te koliko će puta ista "otkucati" u minuti (taj broj direktno utječe na brzinu izvođenja djela). Tako bi, primjerice, oznaka ♩=90 odredila tempo od 90 četvrtinki, tj. otkucaja (doba) u minuti.
* Pogledati dva ulomka videa za usporedbu i zaključiti tko vodi brigu o tempu:
	+ 1. [dirigent](https://hr.wikipedia.org/wiki/Dirigent) kod [orkestralnog](https://hr.wikipedia.org/wiki/Orkestar) djela,
	+ 2. tzv. ritam-sekcija odnosno izvođači koji sviraju <udaraljke> u djelima popularne glazbe.

***Metar***

* Slušati/gledati tri skladbe u kojima će učenici odrediti u kojoj su mjeri te tko su izvođači:
	+ A. Vivaldi: treći stavak iz *Koncerta za violinu i orkestar u g-molu*, op. 8 br. 2 (*Ljeto*) (trodobna mjera, violina, gudački orkestar i čembalo);
	+ J. Strauss, ml.: *Tritsch-tratsch polka* (dvodobna mjera, simfonijski orkestar);
	+ G. F. Händel: *Alleluja* iz oratorija *Mesija* (četverodobna mjera, mješoviti zbor i orkestar).
	+ Nakon slušanja/gledanja slijedi razgovor o uočenom.
	+ Reći nazive skladbi i skladatelja, učenici ponavljaju.
* Zaključiti da mjera (grčki: *metar*) predstavlja nizanje doba - otkucaja - tijekom protjecanja vremena.
	+ Dobe se nižu u skupinama po: dvije – dvodobna mjera, tri – trodobna mjera ili četiri – četverodobna mjera, itd.
* Zaključiti da slušajući glazbu zamjećujemo otkucaje glazbenog pulsa – mjere (metra) – i da ga često spontano pratimo lupkanjem ruke ili noge ili pokretima tijela.
	+ Puls može biti brži ili sporiji, što ovisi o tempu.

***Ritam***

* *Ritamska igra jeke 1*
	+ Učitelj plješće ritamsku frazu. Učenici ponavljaju. Nakon toga, ritamsku frazu može, na jednak način, zadati učenik.
	+ Zaključiti da smo izvodili različite ritamske fraze.
* Ritam ćemo opisati kao niz tonova i stanki različitog trajanja.
* Naučiti jednoglasno pjevati pjesmu *Čujem ritam*, a potom kao dvoglasni kanon.



* Slijedi slušanje skladbi u kojima se među ostalim uočavaju različiti ritmovi.
	+ Slušati *Badinerie* iz *Suite za flautu i orkestar u h-molu* J. S. Bacha.
		- Učenici će odrediti izvođače – flautu i orkestar kojega čine gudači i čembalo, brzi tempo i motoričan ritam u kojem se nižu tonovi podjednakog trajanja bez stanki; zaključiti da je motoričnost česta značajka glazbe iz razdoblja baroka, tj. vremena u kojem je nastala odslušana skladba.
		- Reći naziv skladbe i skladatelja, učenici ponavljaju.
	+ Slušati ulomak iz 1. stavka *Sonate za klavir u cis-molu*, op. 27, br. 2 (*Mjesečina)* L. van Beethovena.
		- Učenici će uočiti da se skladba izvodi na klaviru, tempo (*adagio*) te ritam triole.
		- Reći naziv skladbe i skladatelja, učenici ponavljaju.
	+ Slušati ariju Carmen *L’amour est un oiseau rebelle* (*Habanera*) iz opere *Carmen* G. Bizeta.
		- Učenici će prepoznati ritam tanga, pjevački glas mezzosopran, francuski jezik i odgovoriti znaju li iz kojega je djela ta arija.

**ZAVRŠNI DIO**

* Zaključiti da je vrijeme najvažnije obilježje glazbe, jer je glazba jedina tradicionalna umjetnost vezana uz trajanje (od modernih umjetnosti to je još samo film).
	+ Skladatelj organizira vremenski protok kroz tempo, metar i ritam, tj. da su tempo, metar i ritam jedne od glavnih sastavnica glazbe uz dinamiku, izvođače, oblik, ….
* Pjevanje pjesme *Čujem ritam.*